গ্র্যান্ড থিয়েটার লুমিয়েরেই মঙ্গলবার সন্ধ্যা সোয়া ৭টায় (বাংলাদেশ সময় রাত সোয়া ১১টা) হয়ে গেল ৭১তম কান উৎসবের আনুষ্ঠানিক উদ্বোধন। ফ্রান্সের দক্ষিণ সমুদ্রতীরবর্তী শহর কানে এরইমধ্যে অনেক তারকা, অতিথি ও পরিচালকসহ অনেকেই ভীড় জমিয়েছেন। হলিউড, বলিউডসহ বিশ্বের নানা প্রান্তের তারকা অভিনয়শিল্পী ও নির্মাতাদের দেখা যাবে এবারের আসরে। বিশ্ব চলচ্চিত্রের সবচেয়ে আরাধ্য এই আয়োজনের উদ্বোধন ঘোষণা করলেন মার্কিন চলচ্চিত্রকার মার্টিন স্করসেসি ও এবারের আসরের প্রতিযোগিতা বিভাগের বিচারক কেট ব্ল্যানচেট।শুরুতে ফ্রেঞ্চ নিউওয়েভের অন্যতম রূপকার ফরাসি চলচ্চিত্রকার জ্যঁ-লুক গদারের ‘পিয়েরো দ্য ম্যাডম্যান’ (১৯৬৫) ছবির একটি দৃশ্য ভেসে ওঠে পর্দায়। এই চলচ্চিত্রের একটি চুম্বন দৃশ্য নিয়েই সাজানো হয়েছে এবারের উৎসবের অফিসিয়াল পোস্টার। অনুষ্ঠানের সঞ্চালক (মাস্টার অব সিরিমনিস) ছিলেন এদুয়ার্দ বেয়া।